หุ้นไทย14เม.ย.เปิดตลาดบวก18จุด แนวโน้มดัชนีแกว่งขึ้น
หุ้นไทยเปิดตลาดที่ระดับ1,255.05 จุด ดัชนีปรับตัวเพิ่มขึ้น 18.27 จุด ขณะที่แนวโน้มดัชนีแกว่งไซด์เวย์ในแดนบวก
14 เม.ย. 2563

เมื่อวันที่ 14 เม.ย. 63 ตลาดหุ้นไทยเปิดตลาดที่ระดับ 1,255.05 จุด ดัชนีปรับตัวเพิ่มขึ้น 18.27 จุด ขณะที่แนวโน้มดัชนีแกว่งไซด์เวย์ในแดนบวก
นายณัฐพล คำถาเครือ ผู้อำนวยการฝ่ายวิเคราะห์หลักทรัพย์ บล.หยวนต้า (ประเทศไทย) กล่าวว่า ตลาดหุ้นไทยเช้านี้คาดว่าจะแกว่ง Sideway up คล้ายตลาดหุ้นในภูมิภาคเอเชียที่เช้านี้ต่างเคลื่อนไหวในแดนบวกกัน อย่างตลาดหุ้นญี่ปุ่นปรับตัวขึ้น 1% ขานรับจำนวนผู้ติดเชื้อไวรัสโควิด-19 ในสหรัฐฯที่ชะลอลง และได้ส่งสัญญาณการเปิดประเทศในวันที่ 1 พ.ค.นี้ รวมถึงทางองค์การอนามัยโลก (WHO) ระบุว่ามีผู้มายื่นขอผลิตวัคซีนรักษาผู้ติดเชื้อไวรัสโควิดถึง 70 รายการทั่วโลก และมี 3 รายการที่ได้มีการพัฒนานำไปใช้รักษาคนแล้ว
นอกจากสหรัฐแล้วไทยก็เริ่มที่จะเริ่มทยอยปลดล็อก อย่างจังหวัดนนทบุรี ได้เริ่มประกาศที่จะให้ร้านค้าบางธุรกิจ อย่างร้านทำผม ที่ได้ถูกปิดไปก่อนหน้านี้ให้กลับมาเปิดบริการได้ และจังหวัดอื่น ๆ ก็มีแนวโน้มที่จะทยอยปลดล็อกด้วย ซึ่งถือเป็นสัญญาณที่ดี แสดงให้เห็นว่าสามารถควบคุมการแพร่ระบาดไวรัสโควิด-19 ได้ในระดับหนึ่ง
สำหรับราคาน้ำมันมองว่าได้ผ่านจุด bottom ไปแล้ว หลังจากที่กลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัส บรรลุข้อตกลงปรับลดกำลังการผลิตน้ำมัน 9.7 ล้านบาร์เรล/วัน แต่เช้านี้ทางซาอุดีอาระเบียได้ขายน้ำมันลดราคาให้กับทางเอเชีย ซึ่งมองเป็นลบ แต่คงจะเป็นการทำสัญญาซื้อขายไว้ก่อนหน้านี้
พร้อมให้ติดตามการทยอยประกาศผลประกอบการของกลุ่มแบงก์งวดไตรมาส 1/63 ซึ่งก็คาดว่าจะออกมาไม่ดี จึงควรชะลอลงทุนกลุ่มแบงก์ก่อน และให้ไปเน้นลงทุนกลุ่มสื่อสาร, เกษตร และอาหาร แทน เนื่องจากคาดว่าผลประกอบการงวดไตรมาส 1/63 จะออกมาแข็งแกร่ง
พร้อมให้แนวรับ 1,230-1,220 จุด ส่วนแนวต้าน 1,250 จุด